**Ministru kabineta noteikumu projekta “Grozījumi Ministru kabineta 2020. gada 21. janvāra noteikumos Nr. 35 "Darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.3. pasākuma "Atbalsts mazo, vidējo komersantu finansējuma piesaistei kapitāla tirgos" īstenošanas noteikumi” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekta “Grozījumi Ministru kabineta 2020. gada 21. janvāra noteikumos Nr. 35 "Darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.3. pasākuma "Atbalsts mazo, vidējo komersantu finansējuma piesaistei kapitāla tirgos" (turpmāk – 3.1.1.3. pasākums) īstenošanas noteikumi"” (turpmāk - MK noteikumu projekts) mērķis ir pagarināt projektu iesniegumu iesniegšanas termiņu (izsludināt 3.1.1.3. pasākuma trešajā projektu iesniegšanas atlases kārtā (turpmāk – trešā atlases kārta), lai nodrošinātu maksimālu 3.1.1.3. pasākumam piešķirtā finansējuma izlietojumu. Jauna projektu iesniegumu atlases kārta tiks īstenota 3.1.1.3. pasākuma esošā finansējuma ietvaros.MK noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I.** **Tiesību akta projekta izstrādes nepieciešamība** |
| 1. | Pamatojums | Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2020. gada 21. janvāra noteikumu Nr. 35 "Darbības programmas "Izaugsme un nodarbinātība" 3.1.1. specifiskā atbalsta mērķa "Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs" 3.1.1.3. pasākuma "Atbalsts mazo, vidējo komersantu finansējuma piesaistei kapitāla tirgos" īstenošanas noteikumi"” (turpmāk – MK noteikumi) mērķis ir veicināt komersantu attīstībai nepieciešamā finansējuma piesaisti kapitāla tirgos, tādējādi paaugstinot komersantu starptautisko konkurētspēju, kā arī attīstīt kapitāla tirgu Latvijā. Saskaņā ar MK noteikumu 8.punktu līdz šim 3.1.1.3. pasākumā ir izsludinātas divas projektu iesniegumu atlases kārtas. Līdzšinējā pieredze iepriekšējās projektu atlases kārtās norāda uz to, ka daļa projektu iesniedzēju kā pirmreizēji fondu finansējuma pretendenti nebija izpratuši atsevišķas atbalsta piešķiršanas prasības, tādēļ būtu lietderīgi sniegt komersantiem atkārtotu iespēju uz atbalstu pretendēt, tādējādi motivējot komersantus uzsākt attīstībai nepieciešamā finansējuma piesaisti kapitāla tirgos. Papildus pēc otrās projektu iesniegumu atlases kārtas rezultātiem var secināt, ka netiks apgūts viss attiecīgajā kārtā pieejamais finansējums un vienlaikus termiņi, lai iesniegtu jaunus projekta pieteikumus un attiecīgi slēgtu līgumus, ir beigušies. Tāpēc, lai sasniegtu atbalsta pasākuma mērķi, Ekonomikas ministrija sniedz priekšlikumu grozīt MK noteikumu nosacījumu attiecībā uz atlases kārtas gala termiņu, t.i. pagarināt to, tādējādi ļaujot sadarbības iestādei organizēt vēl vienu papildu atlases kārtu par pieejamo finansējumu.Saskaņā ar MK noteikumu 5.punktu 3.1.1.3. pasākumam pieejamais ERAF finansējums ir 1 000 000 *euro,* kas attiecīgi 6.punktā tiek sadalīts starp akciju emisiju atbalstu (800 000 *euro*) un parāda vērtspapīru emisiju atbalstu (200 000 *euro).* 3.1.1.3. pasākuma otrajā projektu iesniegumu atlases kārtā tika saņemti 5 projektu iesniegumi, no kuriem 2 ir atsaukti, 2 noraidīti, savukārt 1 apstiprināti ar nosacījumu. Ņemot vērā iepriekš minēto provizoriski var secināt, ka otrajā projektu atlases kārtā netiks apgūts ERAF finansējums 640 750 *euro* apmērā (t.sk. 180 600 *euro* parāda vērtspapīru emisiju atbalstam un 460 150 *euro* akciju emisiju atbalstam), kas būtu pieejamais finansējums trešajā atlases kārtā. Vienlaikus Ekonomikas ministrija secina, ka 3.1.1.3. pasākuma ietvaros lielāka projektu iesniedzēju interese ir tieši par akciju emisiju atbalstu (parāda vērtspapīru emisiju atbalstam abās kārtās iesniegti tikai 2 projektu pieteikumi), tāpēc, lai nodrošinātu lietderīgu finansējuma izlietojumu un sniegtu atbalstu pēc aktuālā pieprasījuma (nepieciešamības) komersantiem, tiek sniegts priekšlikums veikt grozījumus MK noteikumu 6.punktā, nosakot, ka ERAF finansējuma sadalījums starp akciju emisiju atbalstu un parāda vērtspapīru emisiju atbalstu ir indikatīvs sadalījums, t.i. gadījumā, ja trešajā atlases kārtā visi projektu pieteikumi tiktu iesniegti tikai akciju emisiju atbalstam (vai otrādi), tad projekti netiktu noraidīti tikai tā dēļ, ka attiecīgajam atbalsta veidam ir nepietiekams finansējums. Attiecīgi iesniegtie projektu pieteikumi varētu pretendēt uz kopējo trešajā atlases kārtā pieejamo ERAF finansējumu 504 975 *euro* apmērā. Tiek plānots, ka trešajā atlases kārtā provizoriski varētu tikt iesniegti 5 projektu pieteikumi. Ekonomikas ministrija izvērtējot 3.1.1.3. pasākumā faktiski sasniegtos rezultatīvos rādītājus ir secinājusi, ka dažādu apsvērumu dēļ (t.sk. nodokļu parādu dēļ un grūtībās nonākuša uzņēmuma statuss) atbalsts netiek sniegts tādam komersantu skaitam kāds sākotnēji tika plānots, līdz ar to pastāv iespēja, ka MK noteikumu 7.punktā noteiktie rezultatīvie rādītāji līdz 2023.gada 31.decembrim varētu netikt sasniegti. Gadījumā, ja arī projektu atlases trešajā kārtā būs neliels skaits ar noslēgtiem līgumiem un būs finansējuma pārpalikums, Ekonomikas ministrija izvērtēs iespēju finansējumu (ar tam attiecīgi proporcionāli piesaistītiem iznākuma rādītājiem) pārdalīt uz citu pasākumu.Ņemot vērā, ka ar MK noteikumu projektu tiek pagarināts projektu iesniegumu atlases kārtas gala termiņš (līdz 2021.gada 30.septembrim), attiecīgi tiek veikti grozījumi arī MK noteikumu 25.punktā, t.i. termiņš lēmumiem par atbalsta piešķiršanu tiek pagarināts līdz 2021.gada 31.decembrim. Kontekstā ar šiem grozījumiem tiek veikti grozījumi arī MK noteikumu 11.punktā nosakot projektu īstenošanas gala termiņu līdz 2023.gada 31.decembrim (nosakot maksimālo 24 mēnešu izpildes termiņu pēc lēmuma par atbalsta piešķiršanu. Vienlaikus jāņem vērā, ka šis ir pēdējais iespējamais līguma izpildes termiņš un līguma termiņa pagarinājumi 3.1.1.3. pasākumā vairs nebūs iespējami).Attiecībā uz MK noteikumu 26.punktā noteikto pienākumu gala labuma guvējam un sadarbības iestādei glabāt ar atbalstu saistīto informāciju (t.sk. arī dokumentus) 10 gadus no atbalsta piešķiršanas dienas, Ekonomikas ministrija precizē, ka attiecībā uz sadarbības iestādi tas ietver arī pienākumu glabāt informāciju (t.sk. dokumentus) 10 gadus sākot no dienas, kad ir piešķirts pēdējais atbalsts saskaņā ar atbalsta shēmu, atbilstoši Komisijas regulas Nr. 651/2014 12. panta 1. punktam vai Komisijas regulas Nr. 1407/2013 6. panta 4. punktam.Ievērojot to, ka komercdarbības atbalsts MK noteikumu Nr.35 ietvaros tiek sniegts saskaņā ar Komisijas regulu Nr. 1407/2013 un Komisijas regulas Nr. 651/2014 un, ņemot vērā aktuālāko Eiropas Savienības tiesas judikatūru (sk. Eiropas Savienības Tiesas 2019.gada 5.marta spriedumu lietā Nr.C-349/17 (ECLI:EU:C:2019:172)), atbalsta sniedzējam pēc savas iniciatīvas ir jānodrošina nelikumīga komercdarbības atbalsta atgūšana kopā ar procentiem, arī tad, ja Komisijas regulas Nr. 1407/2013 vai 651/2014 pārkāpumu ir pieļāvis atbalsta sniedzējs. Līdz ar to MK noteikumu Nr.35 27. punktā esošie vārdi “finansējuma saņēmējs ir pārkāpis” tiek aizstāti ar vārdiem “tiek pārkāptas”. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Centrālā finanšu un līgumu aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts ietekmē 3.1.1.3.pasākuma esošo mērķa grupu, kas ir MK noteikumu 13.punktā minētais projekta iesniedzējs - mazais un vidējais komersants, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikuma 2. pantā noteiktajiem kritērijiem un ir Latvijas Republikas komercreģistrā reģistrētas kapitālsabiedrības.  |
| 2. | Tiesiskā regulējuma ietekme uz tautsaimniecību un administratīvo slogu | Palielināsies atbalstu saņēmušo komersantu skaits. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Ņemot vērā MK noteikumu projekta ietekmi, Centrālai finanšu un līgumu aģentūrai ir nepieciešams sagatavot nepieciešamo dokumentāciju trešās projektu iesniegumu atlases kārtas izsludināšanai.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Lai nodrošinātu 3.1.1.3. pasākuma īstenošanas noteikumu atbilstību komercdarbības atbalsta kontroles regulējumam, 20 darba dienu laikā pēc MK noteikumu projekta spēkā stāšanās dienas, Eiropas Komisija jāinformē par atbalsta pasākuma pagarinājumu. |
| 2. | Citas starptautiskās saistības | MK noteikumu projekts šo jomu neskar. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē īstenota atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” 5. punktā 7.4.1 apakšpunktā, proti, sabiedrības pārstāvjiem tika dota iespēja rakstiski sniegt viedokli par projektu tā izstrādes stadijā laika posmā no 2021.gada 9.aprīļa līdz 15.aprīlim. |
| 2. | Sabiedrības līdzdalība projekta izstrādē | <https://www.em.gov.lv/lv/diskusiju-dokumenti>.  |
| 3. | Sabiedrības līdzdalības rezultāti | Viedokļi vai komentāri netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Centrālā finanšu un līgumu aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ekonomikas ministra p.i.,

Zemkopības ministrs K. Gerhards

Vīza:

Valsts sekretārs E. Valantis